Fagorganisering gir trygghet - Norsk Lektorlag
ForsideNyheterLektorbloggenFagorganisering gir trygghet
Fagorganisering gir trygghet
Det er svært viktig for Norsk Lektorlag at det ikke sås tvil om at medlemmer får hjelp og støtte når de er organisert hos oss, skriver generalsekretær Otto Kristiansen.
av Otto Kristiansen, generalsekretær i Norsk Lektorlag
Johan Saers skriver i Klassekampen 13. juni at Clemens Saers var innmeldt i Norsk Lektorlag da han ble overfalt på arbeidsplassen. Dette er ikke korrekt.
Fagforeningsmedlemskap er sensitiv informasjon. Clemens Saers har imidlertid selv offentlig uttalt til Lektorbladet (5/2015), at han ikke hadde meldt seg inn i Norsk Lektorlag da overfallet skjedde. Det er svært viktig for oss som fagforening at det ikke sås tvil om at medlemmer får hjelp og støtte når de er organisert hos oss.
Fagforeninger bygger på prinsippet om at du får trygghet og rettigheter ved å organisere deg. Det er derfor et bærende prinsipp at det ikke gis juridisk bistand for forhold som oppstår før du melder deg inn.
Det er trygt å skifte fagforening. Direkte overgang fra en annen fagforening gir også bistand når forhold oppstår i karenstiden. Fordi Saers meldte seg inn flere måneder etter at forholdet skjedde, har Norsk Lektorlag ikke kunnet gi juridisk bistand i denne saken. Det har vært en vanskelig avgjørelse, men som forvalter av medlemmenes kontingent må vi følge prinsippet om at du må være organisert for å få juridisk bistand. For å illustrere med et bilde fra dagliglivet: Du kan ikke tegne forsikring etter at skaden har skjedd.
Norsk Lektorlag er svært opptatt av at lærere kan være trygge på jobb. Vi har merket oss at Oslo tingrett kritiserer Saers arbeidsgiver for å ikke ha varslet godt nok i denne saken, og er glade for at Saers er tilkjent oppreisningserstatning, erstatning for inntektstap og yrkesskadeerstatning.